“หุ้นเอเชีย” เปิดลบ กังวลผลประกอบการ “บจ.” สหรัฐ
“ตลาดหุ้นเอเชีย” เปิดลบ เนื่องจากนักลงทุนกังวลผลประกอบการบริษัทจดทะเบียนในสหรัฐ รวมถึงเน็ตฟลิกซ์, ไอบีเอ็ม และมอร์แกน สแตนลีย์
“หุ้นเอเชีย” เปิดลบ เนื่องจากนักลงทุนกังวลผลประกอบการบริษัทจดทะเบียนในสหรัฐ รวมถึงเน็ตฟลิกซ์, ไอบีเอ็ม และมอร์แกน สแตนลีย์
20 เม.ย. 2566

ผู้สื่อข่าวรายงานว่า ตลาดหุ้นเอเชีย เปิดลบเป็นส่วนใหญ่ เนื่องจากนักลงทุนวิตกกังวลเกี่ยวกับผลประกอบการที่น่าผิดหวังของบริษัทสหรัฐ ซึ่งรวมถึงเน็ตฟลิกซ์, ไอบีเอ็ม และมอร์แกน สแตนลีย์
สำหรับดัชนีนิกเกอิตลาดหุ้นโตเกียวเปิดตลาดที่ระดับ 28,472.00 จุด ลดลง 134.76 จุด หรือ -0.47%, ดัชนีฮั่งเส็งตลาดหุ้นฮ่องกงเปิดที่ระดับ 20,354.83 จุด ลดลง 12.93 จุด หรือ -0.06% และดัชนีเซี่ยงไฮ้คอมโพสิตตลาดหุ้นจีนเปิดที่ระดับ 3,367.05 จุด ลดลง 3.08 จุด หรือ -0.09%
ทั้งนี้ ตลาดหุ้นโตเกียวเปิดในแดนลบ หลังจากญี่ปุ่นเปิดเผยยอดขาดดุลการค้ามูลค่าสูงสุดเป็นประวัติการณ์ที่ 21.7 ล้านล้านเยน (1.6114 แสนล้านดอลลาร์) ในปีงบการเงิน 2565 ซึ่งสิ้นสุดเมื่อเดือนมี.ค.ที่ผ่านมา
ด้าน ธนาคารมอร์แกน สแตนลีย์ เปิดเผยกำไรในไตรมาส 1/2566 ลดลง 19% เมื่อเทียบเป็นรายปี สู่ระดับ 2.98 พันล้านดอลลาร์ หรือ 1.70 ดอลลาร์/หุ้น และรายได้ลดลง 2% สู่ระดับ 1.452 หมื่นล้านดอลลาร์ โดยได้รับผลกระทบจากภาวะซบเซาของธุรกิจวาณิชธนกิจ
ส่วนเน็ตฟลิกซ์ ผู้ให้บริการสตรีมมิงภาพยนตร์รายใหญ่ของสหรัฐเปิดเผยกำไรในไตรมาส 1/2566 อยู่ที่ 1.31 พันล้านดอลลาร์ หรือ 2.88 ดอลลาร์/หุ้น ลดลงจากไตรมาส 1/2565 ซึ่งอยู่ที่ 1.6 พันล้านดอลลาร์ หรือ 3.53 ดอลลาร์/หุ้น